苏轼
庆源宣义王丈以累举得官为洪雅主簿雅州户掾
戏请黄鲁直学士秦少游贤良各为赋一首为老人光华青衫半作霜叶枯，遇民如儿吏如奴。
吏民莫作官长看，我是识字耕田夫。
妻啼儿号刺史怒，时有野人来挽须。
拂衣自注下下考，芋魁饭豆吾岂无。
归来瑞草桥边路，独游还佩平生壶。
慈姥岩前自唤渡，青衣江上人争扶。
今年蚕市数州集，中有遗民怀袴襦。
邑中之黔相指似，白髯红带老不癯。
我欲西归卜邻舍，隔墙拊掌容歌呼。
不学山王乘驷马，回头空指黄公垆。